Rikunarita-ORG/Wikinium huggingface dataset:
# Hermetisme

Hermes Trismegistos.
**Hermetisme** is ’n godsdienstige, filosofiese en esoteriese tradisie wat hoofsaaklik geskoei is op geskrifte wat aan Hermes Trismegistos ("drie-keer-grootste Hermes") toegeskryf word. Dié geskrifte het die Westerse esoteriese beweging in ’n groot mate beïnvloed en is as van groot belang beskou tydens beide die Renaissance en die Hervorming. Die tradisie maak aanspraak daarop dat dit afstam van ’n *prisca theologia*, ’n leerstelling wat die bestaan bevestig van ’n enkele, ware teologie wat in alle godsdienste teenwoordig is en in die oudheid deur God aan die mens gegee is.

Baie skrywers, insluitende Augustinus van Hippo, Giordano Bruno en sir Thomas Browne, het Hermes Trismegistos beskou as ’n wyse heidense profeet wat die koms van die Christendom voorsien het.

## Trismegistos

Een weergawe van hoe Hermes Trismegistos die naam "drie-keer-grootste" gekry het, kom uit die *Smaragtablet van Hermes Trismegistos*, waarin gesê word hy het die drie dele van die wysheid van die hele heelal geken het. Die drie dele is alchemie, astrologie en towerkuns.

Die Egipties-Griekse geskrif *Poimandres* beweer: "Hulle het hom Trismegistos genoem, want hy was die grootste filosoof en die grootste priester en die grootste koning." Volgens die Bisantynse ensiklopedie die *Soeda* (10de eeu) is hy Trismegistos genoem omdat hy die drie-eenheid geloof en gesê het "daar is een goddelike natuur in die drie-eenheid".

## Invloed

’n Groot deel van hermetisme se belangrikheid spruit uit die verbinding daarvan met die ontwikkeling van die wetenskap van 1300 tot 1600 n.C. Die prominensie wat dit gegee het aan die idee dat die natuur beïnvloed of beheer kan word, het daartoe gelei dat baie wetenskaplikes hulle na die okkultisme en verbonde kunste (byvoorbeeld alchemie en astrologie) gewend het omdat geglo is die natuur kan daardeur getoets word met behulp van eksperimente. Dit was gevolglik die praktiese aspekte van Hermetiese geskrifte wat wetenskaplikes se aandag getrek het.

Isaac Newton het groot waarde geheg aan die begrip van ’n onvervalste, antieke leerstelling, en hy het dit ernstig bestudeer om hom die fisieke wêreld te help verstaan. Baie van Newton se manuskripte – waarvan die meeste nog nie gepubliseer is nie – beskryf sy deeglike bestudering van die Corpus Hermeticum, geskrifte wat glo uit antieke tye dateer en waarin die geheime en tegnieke onthul is om die sterre en natuurkragte te beïnvloed (dus *Soos Bo, Net So Soos Onder*).

## Verwysings

## Eksterne skakels

* Wikimedia Commons het meer media in die kategorie Hermetisme.

## Notas

* Hierdie artikel is vertaal uit die Engelse Wikipedia
# Republiek

Republieke in die wêreld:
   Presidensiële republieke met 'n volledige presidensiële stelsel

   Presidensiële republieke met 'n uitvoerende presidentskap gekoppel aan 'n parlement

   Presidensiële republieke met 'n semipresidensiële stelsel

   Parlementêre republieke

   Republieke waar volgens die grondwet slegs 'n enkele party mag regeer

'n **Republiek**, in die mees basiese sin, is 'n staat waarin soewereiniteit uiteindelik vanaf *die mense* (hoe ook al gedefinieer) afkomstig is, eerder as vanuit 'n oorerflike of ander beginsel.

Republieke is nie noodwendig demokraties nie — byvoorbeeld, baie republieke se mag word onder diktatorskap uitgeoefen, of volledige burgerskap word nie gebied aan slawe, vrouens of mense van spesifieke ras of etniese afkoms nie — en nie alle demokratiese grondwette word as republieke geag nie — byvoorbeeld, daar word nooit na die Verenigde Koninkryk, alhoewel demokraties in meeste van sy instellings en wetgewing is, as 'n republiek verwys nie, omdat dit 'n oorerflike staatshoof het, sowel as oorblywende oorerflike elemente in sy wetgewing.

Die woord is afkomstig vanuit die Latynse *res publica*, of "publieke saak, ding" Hierdie term, soos die Griekse ekwivalent *politeia*, beteken fundamenteel die politieke organisasie van die samelewing in 'n algemene sin, en die gebruik van hierdie terme deur klassieke outeurs (soos die titel van Plato se *Republiek*) behoort nie geneem te word as verwysings na enige spesifieke vorm van grondwet nie.

## Eksterne skakels

* Wikimedia Commons het meer media in die kategorie Republiek.
* Wikiwoordeboek het 'n inskrywing vir republiek.
* (en)  "Republic". Encyclopædia Britannica. Besoek op 19 Junie 2025.
# Toutologie (stylfiguur)

'n **Toutologie** (afkomstig van die Griekse woord *ταυτολογία*, d.w.s. tauto logos, wat *dieselfde woord* beteken) of **stapelvorm** is die benadrukking van 'n woord met 'n ander woord waarvan die betekenis so goed as dieselfde is. Anders gestel is dit die opeenstapeling van woorde met dieselfde betekenis, wat gevolglik oorbodige herhaling behels.

Toutologie kom meer dikwels voor as 'n taalfout as 'n stylfiguur, maar in eersgenoemde geval is daar sprake van versteende gebruik. Baie vaste uitdrukkings is dan ook toutologieë. Ook kan 'n toutologie soms meewerk om 'n gevoel te versterk. Dit word nie as foutief beskou wanneer dit só aangewend word nie.

By 'n pleonasme is die twee woorde nie sinonieme nie, maar word die betekenis van die een woord by die ander ingesluit, byvoorbeeld met "dood verdrink".

## Korrekte toutologie

Min of meer versteende (korrekte) toutologieë is onder meer:

* graftombe
* brokstuk
* gratis en vir niks
* een en dieselfde
* leuens en bedrog
* lis en bedrog
* geheel en al
* vas en seker
* gewis en waaragtig
* nooit of te nimmer
* vir ewig en altyd
* oor en uit
* uitklaar

## Foutiewe toutologie

Voorbeelde van (steeds) onversteende uitdrukkings, en daarom aanduibaar as foutief, sou die volgende insluit:

* kabeltou
* netjies en versorg
* alreeds
* nooit niks
* vuil en smerig
* bly en verheug
* vrolik en bly
* identies dieselfde
* eensaam en alleen
* maar en egter (Byvoorbeeld: "... maar ons merk egter niks op nie.")
* want en immers (Byvoorbeeld: "Ek neem 'n drankie, want ek is immers dors.")

## Verwysings
# Kerk (organisasie)

*Hierdie artikel handel oor die kerkorganisasie. Vir die kerkgebou, sien Kerk (gebou).*
Middeleeuse illustrasie van die kerk (*Regina Ecclesia*) met die gelowiges in die *Hortus Deliciarum*, deur Herrad von Landsberg (ca. 1180)
Die **kerkorganisasie** (Middelnederduits: *kerke*; van Grieks: κυριακόν, *kyriakon*, "aanbiddingsplek") is 'n sosiale organisasie van godsdienste.

Die term is (volgens Heinrich Friedrich Jacobson) deur Keltiese Christene vanaf Groot-Brittanje na Sentraal-Europa saamgebring of tydens die Konstantynse tydperk in die Christendom van die Romeinse stede (Metz, Trier, Keulen) opgeneem. Dit verwys sedertdien veral na godsdienstige gemeenskappe van 'n Christelike Konfessie. Die Ekklesia, die geloofsgemeenskap van die Christene, is in verskillende kerke georganiseer.

Van die vernaamste kerke sluit in Anglikaanse Kerk, Apostoliese Kerke, Kerk van Jesus Christus van die Heiliges van die Laaste Dae (Mormone), Kerk van Sciëntologie (Sciëntologie), Oosters-Ortodokse Kerk en Rooms-Katolieke Kerk.

## Verwysings
# Inheemse volke

Die Guaraní is inheems aan Paraguay
'n Berede Navajo in Monument Valley, Arizona, Verenigde State
Inuïete op 'n tradisionale *qamutik* (slee) in Cape Dorset, Nunavut, Kanada
**Inheemse volke**, ook bekend as **Eerste Nasies** of **Aboriginale volke**, is etniese groepe wie die oorspronklike setlaars van 'n gegewe streek is, in teenstelling met groepe wat hulle later gevestig óf die gebied meer onlangs beset óf gekoloniseer het. Groepe word gewoonlik as inheems beskryf wanneer hulle tradisies of ander aspekte van 'n vroeë kultuur, wat met 'n gegewe streek geassosieer word, handhaaf. Nie alle inheemse volke deel hierdie eienskap nie, omdat volke byvoorbeeld belangrike elemente van 'n koloniserende kultuur, soos kleredrag, godsdiens of taal, kan aangeneem het. Inheemse volke kan in 'n gegewe streek gevestig het (sittende) of 'n nomadiese lewenstyl oor 'n groot gebied handhaaf, maar hulle word oor die algemeen histories met 'n spesifieke gebied, waarop hulle bly, geassosieer. Inheemse samelewings kan in elke bewoonbare klimaat en op elke vasteland van die wêreld aangetref word.

Aangesien inheemse volke dikwels te kampe het met die bedreiging van hul soewereiniteit, ekonomiese welstand en hul toegang tot die hulpbronne waarvan hul kulture afhanklik is, is internasionale regte deur internasionale organisasies soos die Verenigde Nasies, die Internasionale Arbeidsorganisasie en die Wêreldbank uiteengesit. Die Verenigde Nasies het 'n verklaring oor die regte van inheemse volke (UNDRIP) uitgereik, om nasionale beleidsrigtings van sy lidlande te begelei ten einde van die kollektiewe regte vir inheemse volke, soos kultuur, identiteit, taal en toegang tot werk, gesondheidsorg, onderwys en natuurlike hulpbronne te vergemaaklik. Skattings plaas die totale bevolking van inheemse volke op tussen 220 miljoen en 350 miljoen.

Die Internasionale Dag van die wêreld se inheemse volke word jaarliks op 9 Augustus gevier.

## Verwysings

## Eksterne skakels

* Wikimedia Commons het meer media in die kategorie Inheemse volke.

|  |  |
| --- | --- |
| Hierdie artikel is in sy geheel of gedeeltelik vanuit die Engelse Wikipedia vertaal. |
 |
# Infeksie

|  |
| --- |
|  **Infeksie**  |
| Klassifikasie en eksterne bronne |
|  |
|  *'n Malaria-spoor beweeg deur sy gasheer*  |
| ICD-10 | A00-B99 |
| ICD-9 | 001-139 |
| MeSH | D003141 |
|  **Mediese waarskuwing**  |

**Infeksie** is wanneer 'n mikro-organisme 'n persoon se liggaam binnekom en dan vermenigvuldig (dit hoef nie noodwendig skadelik te wees nie). As die organisme skade aanrig, en die normale funksie van die gasheer versteur, word dit 'n siekte genoem. In erge gevalle kan 'n infeksie tot die dood van die geïnfekteerde individu lei.

Die betrokke mikro-organisme wat iemand siek maak, word 'n patogeen (of siekteverwekker) genoem. As die patogeen nie deur die immuunstelsel herken en verwyder word nie, word daar van 'n **besmetting** eerder as 'n infeksie gepraat. 'n Infeksie het dikwels inflammasie tot gevolg. Soos die patogeen deur die liggaam versprei sal die liggaam teenliggaampies vervaardig. Ontleding van die teenliggaampies kan help om te bepaal met welke patogeen die liggaam geïnfekteer is.

Infeksies kan deur virusse, bakterieë, parasiete en swamme veroorsaak word. Hierdie vier soorte is vir die meeste aansteeklike siektes verantwoordelik. Daar is ook ander soorte. Malkoeisiekte word byvoorbeeld deur prione veroorsaak. Prione is 'n tipe virus wat basies uit abnormale klompe proteïene bestaan. Ons is nie eens seker of prione lewendig is nie, maar hulle tree net soos ander aansteeklike siektes op.

## Verwysings

## Eksterne skakels

* Wikimedia Commons het meer media in die kategorie Infeksie.
# Samies

| Samies |
| --- |
| Gepraat in: |  Noorweë  Swede  Finland  Rusland  |
| Gebied: | Lapland of Sápmi |
| Totale sprekers: | c. 20 000 – 30 000 |
| Taalfamilie: | Oeraals  Fins-Oegries   Fins-Permies    Fins-Wolgaïes     Fins-Samies      **Samies**  |
| Skrifstelsel: | Latynse alfabet (Finse variant)  |
| Amptelike status |
| Amptelike taal in: |  Noorweë Erkende minderheidstaal in sommige munisipaliteite van:  Swede en  Finland |
| Gereguleer deur: | – |
| Taalkodes |
| ISO 639-1: | `se` |
| ISO 639-2: | `sma, sme, smi, smj, smn, sms` |
| ISO 639-3: | onderskeidelik: `sia` – Akkala `sjd` – Kildin `sjk` – Kemi `sjt` – Ter `smn` – Inari `sms` – Skolt `sju` – Ume `sje` – Pite `sme` – Noord `smj` – Lule `sma` – Suid  |
|  |
|

**Samies** (soms ook **Sami** of **Saami**) is die naam wat algemeen gebruik word vir 'n groep Oeraalse tale wat deur die Sami in Lapland in die noordelike dele van Finland, Noorweë, Swede en Noordwes-Rusland gepraat word. Die Samiese tale vorm 'n tak binne die Finse groep van die Fins-Oegriese tale in die Oeraalse taalfamilie. Tradisioneel word Samies as verwant aan die Oosseefinse tale gesien met 'n gemene Proto-Fins-Samiese taal as oorsprong. Daar is egter ook vakkundiges wat meen dat getuienis vir 'n Fins-Samiese prototaal nie sterk genoeg is nie en dat die ooreenkomste tussen die tale deur latere kontak veroorsaak is.

Samiese dialekte in Skandinawië en Noord-Rusland: 1 Suid-Samies, 2 Ume-Samies, 3 Pite-Samies, 4 Lule-Samies, 5 Noord-Samies, 6 Skolt-Samies, 7 Inari-Samies, 8 Kildin-Samies, 9 Ter-Samies
Die Samiese tale word in twee hoofgroepe verdeel: die westelike en oostelike groepe. Die groepe kan verder onderverdeel words in verskeie subgroepe. Die Samiese tale vorm gedeeltelik 'n dialekkontinuum waarvolgens aangrensende tale tot 'n groot mate onderling verstaanbaar is. Tale wat verder van mekaar geleë is, is egter oor die algemeen nie onderling verstaanbaar nie. Skerp taalgrense word egter aangetref tussen byvoorbeeld Noord-Samies, Inari-Samies en Skolt-Samies.

In Noorweë word drie variante van Samies amptelik erken (Lule-Samies, Noord-Samies en Suid-Samies) en geniet saam met Noors (Bokmål en Nynorsk) amptelike status.

## Verwysings

## Eksterne skakels

* Wikimedia Commons het meer media in die kategorie Samies.
# Millennium

'n **Millennium** (meervoud: **millennia**) is 'n tydperk van 'n duisend (1000) jaar. Die woord millennium is van twee Latynse woorde afgelei: "*mille*", duisend" en "*annum*", jaar.

'n Millennium begin in 'n kalenderjaar waarvan die jaartal op 001 eindig, en dit eindig in 'n kalenderjaar waarvan die jaartal op 000 eindig (byvoorbeeld 1001 tot en met 2000). Omdat die Christelike kalender, net soos alle kalenders, met die jaar een begin, is daar nie 'n jaar nul nie.

Die eerste millennium n.C. het op 0001-01-01 om 00:00 begin en op 1000-12-31 om 24:00 geëindig. Die 2de millennium n.C. strek vanaf 1001-01-01 om 00:00 tot 2000-12-31 om 24:00. Ons leef tans in die 3de millennium n.C.

## Sien ook

* Eeu
* Dekade
* Jaar

## Eksterne skakels

* Wikiwoordeboek het 'n inskrywing vir millennium.
# Netsuke

Die Haas met Amber Oë *netsuke*, deur Masatoshi, Osaka, c. 1880, uit ivoor, amber buffelhoring
'n Ivoorkleurige *netsuke* met 'n arendontwerp en 'n inrō met 'n takbokontwerp. Die kombinasie van netsuke en inrō skep 'n storie van 'n arend wat op takbokke jag. Edo-periode, 18de eeu
'n Netsuke (根付; [netsɯ̥ke]) is 'n miniatuurbeeldhouwerk wat in die 17de eeu in Japan ontstaan het. Aanvanklik 'n eenvoudig gekerfde knoopsluiting aan die koorde van 'n *inrō*-boks, het *netsuke* later ontwikkel tot ryklik gebeeldhoude vakmanskapvoorwerpe.

## Geskiedenis

Tradisioneel het Japannese klere – eers die kosode en die latere evolusie daarvan, die kimono – nie sakke gehad nie. Alhoewel die moue van die kimono gebruik kon word om klein items te bêre, het die mans wat kimono gedra het, 'n groter en sterker houer nodig gehad om persoonlike besittings, soos pype, tabak, geld en seëls, in te bêre, wat gelei het tot die ontwikkeling van houers bekend as *sagemono*, wat met toue aan die gewaad se serpe (*obi*) gehang is.

Hierdie houers kon sakkies of klein geweefde mandjies gewees het, maar die gewildste was handgemaakte bokse (*inrō*) wat toegemaak is deur *ojime*, skuifkrale aan toutjies. Wat ook al die vorm van die houer was, die bevestigingsmiddel wat die koord bo-aan die raam vasgemaak het, was 'n gekerfde, knoopagtige skakelaar genaamd 'n *netsuke*. *Netsuke*, soos *inrō* en *ojime*, het mettertyd ontwikkel van streng utilitaristies tot voorwerpe van groot artistieke meriete en 'n uitdrukking van buitengewone vakmanskap. *Netsuke*-produksie was die gewildste gedurende die Edo-periode (1603–1867).

Netsuke en inrō het afgeneem namate Japannese klere geleidelik vanaf die Meiji-periode (1868–1912) verwester is. As gevolg van hul gewildheid onder Westerse versamelaars destyds, word van die grootste versamelings nou buite Japan gevind.

Vandag duur die produksie van *netsuke* voort, en sommige moderne netsuke kan hoë pryse in die VK, Europa, die VSA, Japan en elders behaal. Goedkoop maar getroue reproduksies is beskikbaar in museums en aandenkingswinkels.

## Etimologie

Die term *netsuke* word gevorm uit die karakters *ne* (根, wat 'basis' beteken) en *tsuke* (付, wat 'aangeheg' beteken).

## Verwysings
# Slag van Guadalcanal

| Slag van Guadalcanal |
| --- |
| Deel van Tweede Wêreldoorlog |
|  November 1942 – VSA Marienesoldate rus in die veld. |
|

|  |  |
| --- | --- |
| Datum | 7 Augustus 1942 – 9 Februarie 1943 |
| Ligging | Salomonseilande |
| Resultaat | Strategiese oorwinning vir Geallieerde magte |

 |
| Strydende partye |
| Geallieerde magte, insluitende:  VSA  Australië  Nieu-Seeland  Verenigde Koninkryk
* Salomonseilande
* Tonga
* Fiji
 |  Japan |
| Bevelvoerders |
|  Robert L. Ghormley  William Halsey Jr.  Richmond K. Turner  Alexander A. Vandegrift  Alexander Patch |  Isoroku Yamamoto  Nishizo Tsukahara  Jinichi Kusaka  Hitoshi Imamura  Harukichi Hyakutake |
| Sterkte |
| 60 000 man (grondmagte) | 36 200 man (grondmagte) |
| Ongevalle |
| 7 100 dood 4 gevang 29 skepe verloor 615 vliegtuie verloor | 31 000 dood 1 000 gevang 38 skepe verloor 683–880 vliegtuie verloor |

Die **Slag van Guadalcanal** het tydens die Tweede Wêreldoorlog in die Salomonseilande tussen Japannese magte en Geallieerde magte plaasgevind. Dit was die eerste offensief wat die Geallieerdes teen Japan na die aanval op Pearl Harbor en Slag van Midway gevoer het. Die slag is bekend vir die bittere gevegte op land en verskeie seegevegte tussen die twee lande se vlote.

Op 7 Augustus 1942 het 19 000 Amerikaanse seesoldate onder bevel van Majoor-generaal Alexander A. Vandegrift op die eilande Tulagi en Guadalcanal geland. Tulagi is binne 'n paar dae oorgeneem. Op Guadalcanal het die seesoldate die vliegveld (daarna Henderson-vliegveld genoem) binne 'n paar dae oorgeneem en in bedryf gestel. Daarna het dit hulle nog maande geneem om die strawwe Japannese weerstand deur bloedige gevegte te oorkom en die eiland oor te neem. Die Japannese het op 7 Februarie 1943 finaal van die eiland onttrek en op 9 Februarie 1943 het die Geallieerdes die eiland veilig verklaar.

## Seeslagte om en by Guadalcanal

Daar was verskeie gevegte tussen die Geallieerde en Japanese vlote tydens die slag. Party van die seeslagte het by Guadalcanal plaasgevind, terwyl ander verder van die eiland was soos die twee magte mekaar se versterkings en logistieke planne in die wiele probeer ry het. Die Japanese Vloot het ook tevergeefs probeer om Henderson-vliegveld te bombardeer.

* 9 Augustus 1942 – Seeslag van Savo-eiland.
* 23-25 Augustus 1942 – Seeslag van die Oostelike Salomonseilande.
* 11-12 Oktober 1942 – Seeslag van Kaap Esperance
* 26-27 Oktober 1942 – Seeslag van Santa Cruz
* 12 November 1942 – Aksie suid van Savo-eiland
* 14-15 November 1942 – Tweede aksie van Savo-eiland
* 30 November – 1 Desember 1942 – Seeslag van Tassafaronga

## Bron

* The Encyclopedia of Sea Warfare. Spring Books. 1975. ISBN 0-600-33111-3
# Joachim von Ribbentrop

von Ribbentrop (1938)
**Ulrich Friedrich Wilhelm Joachim von Ribbentrop** (30 April 1893 - 16 Oktober 1946), beter bekend as eenvoudig **Joachim von Ribbentrop**, was Minister van Buitelandse Sake van 1938 tot 1945.

Ribbentrop het die eerste keer onder die aandag van Adolf Hitler gekom as 'n gereelde sakeman met meer kennis van die buitewêreld as die meeste senior Nazi's en as 'n gesag oor wêreldsake. Hy het sy huis Schloss Fuschl aangebied vir die geheime vergaderings in Januarie 1933 wat gelei het tot die aanstelling van Hitler as kanselier van Duitsland. Hy het 'n noue vertroueling van Hitler geword, tot die afkeer van sommige partylede wat hom oppervlakkig en nie talent het nie. Hy is in 1936 as ambassadeur in die Court of St James's, die koninklike hof van die Verenigde Koninkryk, aangestel (en was een van die lede van die berugte *Cliveden Set* van invloedryke persoonlikhede wat in Nancy Astor se herehuis Cliveden House vergader het) en daarna in Februarie 1938 Minister van Buitelandse Sake.

Voor die Tweede Wêreldoorlog het hy 'n sleutelrol gespeel in die bemiddeling van die Verdrag van Staal ('n alliansie met die Fascistiese Italië) en die Molotof-Ribbentrop-verdrag (die Nazi-Sowjet-nie-aggressie-verdrag). Hy was ten gunste van die behoud van goeie betrekkinge met die Sowjets en het die inval in die Sowjetunie teengestaan. In die herfs van 1941, as gevolg van Amerikaanse hulp aan Brittanje en die toenemende "voorvalle" in die Noord-Atlantiese Oseaan tussen U-bote en Amerikaanse oorlogskepe wat konvooie aan Brittanje bewaak, het Ribbentrop gewerk vir die mislukking van die Japannese-Amerikaanse samesprekings in Washington en Japan om die Verenigde State aan te val. Hy het sy bes gedoen om 'n oorlogsverklaring teen die Verenigde State te ondersteun na die Aanval op Pearl Harbor. Vanaf 1941 het Ribbentrop se invloed afgeneem.

Ribbentrop is in Junie 1945 gearresteer en is tydens die Neurenberg-verhore verhoor en skuldig bevind aan sy rol in die aanvang van die Tweede Wêreldoorlog in Europa en om die Holocaust moontlik te maak. Op 16 Oktober 1946 word hy die eerste van diegene wat ter dood veroordeel is deur te hang om tereggestel te word.

## Eksterne skakels

* Wikimedia Commons het meer media in die kategorie Joachim von Ribbentrop.
# United States Army Air Forces

| United States Army Air Forces |
| --- |
| Die United States Army Air Forces se embleem Die United States Army Air Forces se embleem |
| **Gestig** | 20 Junie 1941 |
| **Ontbind** | 18 September 1947 |
| **Land** |  Verenigde State |
| **Onderdeel van** | Amerikaanse Leër |
| **Tipe** | Lugmag |
| **Spesialisasie** | Lugoorlogvoering |
| **Hoofkwartier** | Munitions Building, Washington, D.C., (1941–1942) Pentagon, Arlington, Virginië, (1942–1947) |
| **Aantal lede** | 2,4 miljoen lede (Maart 1944) 80 000 vliegtuie (Julie 1944) |
| **Veldslae** | Tweede Wêreldoorlog |

Die **United States Army Air Forces** (**USAAF**) was die lugmagafdeling van die Verenigde State tydens en tot kort na die Tweede Wêreldoorlog uitgebreek het. Die was die direkte voorloper van die Amerikaanse Lugmag (United States Air Force). Op sy hoogtepunt in 1944 het die USAAF oor 2,4 miljoen manskappe, 80 000 vliegtuie en 783 vliegvelde beskik.

Die USAAF het in 1941 uit die *U.S. Army Air Corps* ontstaan. Terwyl andere lande hul lugmagte losstaande van hul leërs gehou het, het die USAAF 'n onderdeel van die Amerikaanse Leër gebly.

Op 18 September 1947 is die Amerikaanse Lugmag amptelik gevorm en uit die Leër weggeneem.